b'\n_START_ARTICLE_\nJunema\n_START_SECTION_\nBiografija\n_START_PARAGRAPH_\nSkupino so leta 2010 ustanovili Ne\xc5\xbea Tro\xc5\xa1t (vokal), Marko Ov\xc4\x8dak (kitara) in Jure Bergant (kontrabas). Jureta Berganta je na bas kitari leta 2015 zamenjal Bla\xc5\xbe Vehar. Skupina je v svojih za\xc4\x8detkih preigravala predvsem jazzovske priredbe. Avtorskega ustvarjanja so se lotili leta 2016, ko se je skupini pridru\xc5\xbeil Luka Snoj (akusti\xc4\x8dna kitara). Leta 2017 so izdali singla \xc4\x8cakam in V intervalu ve\xc4\x8dnih sanj. Istega leta se je skupini pridru\xc5\xbeila \xc5\xa1e Nata\xc5\xa1a Zamida (bobni), ki je skupino zapustila \xc5\xa1e istega leta. Skupini sta se kasneje pridru\xc5\xbeila \xc5\xa1e An\xc5\xbee Sitar (bobni) in Luka Ho\xc4\x8devar (klaviature).\n_START_SECTION_\nKo se ustavi \xc4\x8das\n_START_PARAGRAPH_\nLeta 2018 je skupina pri zalo\xc5\xbebi Celinka izdala prvi album z naslovom Ko se ustavi \xc4\x8das. Album je postal album tedna \xc4\x8dasopisa Delo, skladbi V intervalu ve\xc4\x8dnih sanj in Od\xc4\x8darana pa sta bili izbrani za popevki tedna na Valu202. Zvo\xc4\x8dno podobo albuma so oblikovali trije producenti: Igor Ili\xc4\x87, Peter Penko in Igor Bra\xc4\x8di\xc4\x87-Sade\xc5\xbe.\n_START_SECTION_\nMediji o Junemi\n_START_PARAGRAPH_\nAle\xc5\xa1 Podbre\xc5\xbenik, Rockline.si:_NEWLINE_\xc2\xbbSkupina je v talilnem loncu ve\xc4\x8d \xc5\xbeanrskih prepletov uspe\xc5\xa1no stkala svojevrstno glasbeno izkaznico sebi lastne identitete, ki te \xc5\xbeanre u\xc4\x8dinkovito premo\xc5\xa1\xc4\x8da in jih zdru\xc5\xbeuje v odprt ter silno spravljiv medsebojni dialog. Ne\xc5\xbein vokal nenehno prevzema poslu\xc5\xa1alca z izpovedno milino in krhko, skorajda devi\xc5\xa1ko, ne\xc5\xbenostjo\xc2\xab._NEWLINE_Zdenko Matoz, Delo:_NEWLINE_\xc2\xbbPrvenec zasedbe Junema je uglajen izdelek, primeren za poslu\xc5\xa1anje v premoru od vsakodnevnega dirkanja\xc2\xab._NEWLINE_Ja\xc5\xa1a Loren\xc4\x8di\xc4\x8d, SIGIC:_NEWLINE_\xc2\xbbJunema je na Ko se ustavi \xc4\x8das popolna, \xc4\x8dista, dehte\xc4\x8da, drhte\xc4\x8da romantika. To so dobri, stari \xc4\x8dasi; a od poslu\xc5\xa1alca terjajo zmo\xc5\xbenost dojemanja \xc4\x8dasa skozi paralelni svet in druge dimenzije\xc2\xab._NEWLINE_Ale\xc5\xa1 Podbre\xc5\xbenik, Rockline.si:_NEWLINE_\xc2\xbbAlbum, ne skriva dejstva, da so skladbe na njem zorele in se razvijale dalj \xc4\x8dasa. Preprosto zato, ker so aran\xc5\xbeersko izjemno dovr\xc5\xa1ene in v oziru komponiranja, hkrati tudi motivsko neverjetno dobro razgibane. Zato se album vseskozi razvija dinami\xc4\x8dno in dr\xc5\xbei vseskozi ob sebi poslu\xc5\xa1alca, njegova najve\xc4\x8dja privla\xc4\x8dnost, pa je ravno mehkoba in \xc4\x8dute\xc4\x8da pretanjenost, s katero pristopajo glasbeniki do interpretacije enajstih to\xc4\x8dk\xc2\xab.'